Samuel Eto`o bejelentette visszavonulását - TopLigák
Itt jársz: Főoldal » Samuel Eto`o bejelentette visszavonulását
Bejelentette visszavonulását Samuel Eto`o az Internazionale, a Barcelona és a kameruni válogatott legendás csatára.
Minden idők egyik legjobb afrikai labdarúgója 38 évesen döntött a visszavonulás mellett. A hírt az Instagram oldalán jelentette be egy rövid üzenetben, amelyben annyit írt, hogy ideje új kihívásokat keresnie az életében.
Samuel Eto`o 16 évesen került a Real Madrid akadémiára, a madridi sztárcsapatba azonban nem tudta beverekedni magát. Bár néhány mérkőzésen pályára lépett a Real 1999/2000-es BL-győztes csapatában, de a klub többször is kölcsönadta őt. Előbb az Espanyolban, majd a Leganesben, legvégül pedig a Mallorcában szerepelt kölcsönjátékosként. Utóbbi csapat később végleg megvásárolta őt, és az ott töltött négy idénye alatt a spanyol bajnokság egyik legjobb csatárává vállt. Legnagyobb sikerét ebben az időszakban a 2003-as kupagyőzelem jelenti.
2004-ben szerződött a Barcelonához, és főszerepet játszott abban, hogy a katalánok a következő öt évben meghatározó szerepet játszottak az európai futballban. Eto`o 199 tétmérkőzést játszott a gránátvörös-kékek színeiben, amelyeken 130 gólt szerzett. Kétszer nyerte meg a Bajnokok Ligáját (2006, 2009), háromszor a spanyol bajnokságot (2005, 2006, 2009), valamint egyszer az országos kupát (2009). 2006-ban ő lett a spanyol bajnokság gólkirálya.
Hiába szerzett 30 bajnoki gólt a 2008/09-es bajnoki szezonban, a barcelonaiak lényegében elcserélték őt Zlatan Ibrahimovicért az Internazionaléhoz. Eto`o a milánóiak színeiben nem volt ennyire gólerős, de csapatával 2010-ben ismét megnyerte a Bajnokok Ligáját, valamint egy-egy bajnoki címet és klubvilágbajnoki címet és két kupagyőzelmet is szerzett.
2011-ben, szinte pályája csúcsán meglepő döntést hozott és a pénz miatt az Anzsi Mahacskalához igazolt. Dagesztánban (ahol Dzsudzsák Balázs csapattársa is volt) két és fél évet játszott, majd a Chelsea-hez igazolt. A londoni "kékeknél" egy szezont futballozott, majd megfordult a Sampdoriában is.
2015 és 2018 között Törökországban futballozott, előbb az Antalyasport, majd a Konyasport erősítette. Előbbi csapatában néhány hétig megbízott játékos-edzőként is tevékenykedett. Utolsó szezonjában a Qatar SC-ben futballozott.
A kameruni válogatottban 118 mérkőzésen 56 gólt szerzett. Hazájával négy világbajnokságon (1998, 2002, 2010, 2014) vett részt, 2000-ben olimpiai bajnok, 2000-ben és 2002-ben pedig Afrika Nemzetek Kupája-győztes lett. Karrierje során négyszer választották meg az afrikai kontinens legjobb labdarúgójának (2003, 2004, 2005, 2010).
https://topligak.blogstar.hu/./pages/topligak/contents/blog/83364/pics/lead_800x600.jpg
https://topligak.blogstar.hu/2019/09/07/samuel-eto-o-bejelentette-visszavonulasat/83364/
Barcelona,Inter,Serie A